Differenzas

Dad Angela Schmed

La sveltezza è ina da las pitschnas differenzas tranter l'um e la dunna.

Na devi ina giada betg quellas tuppas sgnoccas ch'entschavevan adina cun ils pleds "tge è". Uschia era la suandanta: "Tge è sveltezza?" "Ir sisum clutger, far cac, currer engiu e guardar co la rusna-tgil sa serra." Per ils ins po quella definiziun forsa constar. Ils auters vegnan dentant ad avair in'autra definiziun dil pled sveltezza. È sveltezza betg plitost charrar cun 180 km per ura sin l'autostrada? U esser suenter in'ura a chasa, malgrà ch'ins è gist ida a Cuira da la via da la posta si e giu. Bainchapì cun bursa plaina ed essend ina dunna. Segir è dentant che la sveltezza n'entschaiva betg tar tuts el medem lieu e tschert è era ch'ils ins charezzavan quest sentiment, il qual ils auters odieschan sin il pli aut grad.

Mo tge è sveltezza propi? Ils blers umens na san en mintga cas betg tge ch'il pled "svelt" signifitgescha. U pertge din els uschiglio adina puspè "jau vom mo svelt per in pachet cigarettas" e turnan duas uras pli tard, il pli cun mauns vits. Dentant plains da nauscha conscienza e mintgatant er anc d'autras chaussas?! "Jau hai scuntrà in vegl ami, e sas tge, si'amia a bandunà el ier saira pervia d'in auter. Ti chapeschas bain ch'el ha duvrà insatgi per svidar ses cor..." Ins sa far nagut auter ch'adina puspè repeter la suandanta construcziun: Umens, era nus avain merità in zichel dapli fantasia. U betg? Ni schain nus che nus hajan "mo svelt dad ir a cumprar in chanè da launa" sche nus avain puspè ina giada gust da far ina saira da dunnas e da dar la bucca sur da tut e mintgin.

il pli charezzan ils umens la sveltezza, saja quai u sin l'autostrada, en letg u en auters lieus. Forsa èsi lur tema d'adina manchentar insatge, da betg esser il dretg mument en il dretg lieu che na lascha betg giudair els quai che capita gist en quest batterdegl. Trist, ma vair.

Ils umens èn gist quels che repetan adina puspè ch'ins manchenti insatge sch'ins na saja anc mai charrà uschè svelt sco'l vent. "Ti has gea mo tema!" Po esser in dals motivs daco che las dunnas n'emprovan betg ora tut. I dat dentant er anc blers auters. Tgenins? Quai mes chars, è gist ina da quellas pitschnas. Però decisivas chaussas che distinguan l'um da la dunna.